Grendel, Gábor, podpredseda NR SR (2020-11-24):
Vážené pani poslankyne, vážení páni poslanci, prosím, aby ste zaujali svoje miesta v rokovacej sále. Otváram rokovanie 18. schôdze Národnej rady Slovenskej republiky. Chcem vás požiadať, aby sme sa pred začatím rokovania prezentovali a zistili, či sme schopní sa uznášať. Prezentujme sa. (Prezentácia.) Prítomných 99. Konštatujem, že Národná rada je schopná sa uznášať a môžeme pokračovať v rokovaní. Teraz preto zaznie štátna hymna Slovenskej republiky. (Štátna hymna Slovenskej republiky.) Ďakujem. Na 18. schôdzi Národnej rady budú overovateľkami poslankyne Zita Pleštinská a Magdaléna Sulanová. Náhradníkmi budú poslanci Petra Hajšelová a Peter Šuca. Na dnešnom rokovacom dni o ospravedlnenie požiadali pán poslanec Hus, pán poslanec Medvecký, pani poslankyňa Šofranko a pani poslankyňa Vaľová. A o ospravedlnenie neúčasti z dôvodu práceneschopnosti požiadal na tejto schôdzi pán predseda Národnej rady Boris Kollár. Kolegyne, kolegovia, navrhnutý program schôdze vám bol rozdaný. Chcem vás informovať, že minister zdravotníctva písomne požiadal o prerokovanie vládneho návrhu novely zákona č. 363/2011 o rozsahu a podmienkach úhrady liekov (tlač 276) v druhom čítaní na schôdzi Národnej rady so začiatkom v januári 2021 z dôvodu prebiehajúcich rokovaní o tomto návrhu. Takisto pani poslankyňa Zemanová ako navrhovateľka požiadala aj v mene ostatných navrhovateliek o prerokovanie návrhu novely zákona č. 250/2007 Z. z. o ochrane spotrebiteľa (tlač 210) v druhom čítaní na januárovej schôdzi. Tieto návrhy už preto nie sú uvedené v návrhu programu. Ďalej chcem uviesť, že viaceré body sú navrhované tak, aby boli prerokované v konkrétnom termíne. Na tejto schôdzi prerokujeme aj vládny návrh zákona o štátnom rozpočte. Ešte pred rokovaním o ňom sa prerokujú rozpočty Exportno-importnej banky, Sociálnej poisťovne a Úradu pre dohľad nad zdravotnou starostlivosťou, a to v stredu 2. decembra o deviatej hodine a následne sa prerokuje vládny návrh zákona o štátnom rozpočte. Pani poslankyne, páni poslanci, ďalej vás chcem informovať, že predseda Ústavného súdu Ivan Fiačan podľa § 28 ods. 2 zákona o rokovacom poriadku požiadal o udelenie slova na 18. schôdzi Národnej rady a o vystúpenie k vládnemu návrhu novely ústavy a vládnemu návrhu zákona o reforme súdnictva, tlače 270 a 271, v druhom čítaní. Skôr ako dám slovo poslancom, ktorí budú chcieť navrhnúť zmenu alebo doplnenie programu, uvádzam, že v návrhu programu sa uvádzajú aj materiály a návrhy rozpočtov príslušných inštitúcií predložené v súlade s platnými zákonmi, ktoré na návrh gestorských výborov uvedú ich predkladatelia, ako sú uvedení v návrhu programu. Na to, aby mohli uvedené materiály uviesť a vystúpiť v rozprave, je potrebný súhlas Národnej rady. Navrhujem, aby sme tento súhlas, ako aj súhlas s vystúpením pána predsedu Ústavného súdu vyslovili schválením programu ako celku, pokiaľ nikto nepredloží iný návrh. Pristúpime k schvaľovaniu návrhu programu 18. schôdze a teraz vás prosím, panie poslankyne a páni poslanci, ktorí ste svoje návrhy na zmenu alebo doplnenie návrhu programu odovzdali písomne pred začatím schôdze, aby ste sa prihlásili a tieto návrhy predniesli. Nech sa páči, ako prvý pán poslanec Pellegrini.